देवरिया। निज संवाददाताकड़ाके की ठण्ड का कहर लोगों पर गिरने लगा है। जिले भर में चौबीस घण्टे के भीतर सात महिला-पुरुषों की मौत हो चुकी है। रविवार को सदर कोतवाली के महुबारी गांव निवासिनी 55 वर्षीया ज्ञान्ती देवी पत्नी नरेश भोर में सो कर उठीं। अचानक वह कांपने लगी और गिर पड़ी। परिजन इलाज के लिए जिला अस्पताल लाने की तैयारी कर रहे थे कि उसकी मौत हो गई। गौरीबाजार थाना क्षेत्र के विशुनपुरा गांव के वंशराज शमा र्की 70 वर्षीया पत्नी रूमाली देवी शनिवार की शाम अपने दरवाजे पर बैठी थी। अचानक वह कांपने लगीं। कुछ देर बाद दम तोड़ दिया। रूद्रपुर संवाद सूत्र के अनुसार मांगाकोडर निवासी कुमार राजभर की 60 वर्षीया पत्नी मालकिन देवी व 60 वर्षीय हुकुम मल्लाह की ठण्ड लगने से रविवार की सुबह मौत हो गई। मदनपुर थाना क्षेत्र के महेन गांव में एक वृद्ध की भी रविवार को ठण्ड से मौत हो गई। हालांकि प्रशासन ने उसकी मौत की वजह बीमारी बताया है।महेन गांव निवासी 60 वर्ष बीर मुहम्मद पुत्र सहबान घर नहीं होने के कारण पेड़ के नीचे जीवन यापन करता था। रविवार को वह बाजार के समीप पेड़ के नीचे सो रहा था। जब देर तक नहीं उठा तो आसपास के लोग पूर्वान्ह करीब नौ बजे उसे जगाने लगे लेकिन वीर की मौत हो चुकी थी। मामले की सूचना मिलते ही नायब तहसीलदार-बरहज राजाराम विश्वकर्मा मौके पर पहुंचे। उन्होंने बताया कि वीर दमा का मरीज और बुजुर्ग था। ग्राम प्रधान बबिता देवी ने वीर के अन्तिम संस्कार के लिए आर्थिक मदद दी। बरहज नगर के तिवारीपुर निवासी चंडी सोनकर की 45 वर्षीया पत्नी सुदामी खाना खाकर रात करीब 9.40 बजे अपने दो छोटे बच्चों के साथ सोई हुई थी। इस बीच उसे जोर की कंपकंपी हुई जिसके बाद उसकी मौत हो गई। इसी मुहल्ले के 70 वर्षीय महेन्द्र की भी रविवार की रात करीब 10.30 बजे मौत हो गई। कंपकंपी के बाद तबीयत खराब होने पर परिजन उन्हें अस्पतालले जाने की तैयारी कर रहे थे तभी उनकी मौत हो गई।